Só lyk beurtkrag-voorspelling vir die weekFoto: Reint Dykema “Ons verwag nie beurtkrag deur die dag nie, maar ons kan vanaand onder druk wees,” het Andrew Etzinger, woordvoerder van Eskom, gesê. “Indien beurtkrag nodig is, sal ons probeer om dit ná spitstyd toe te pas.” Eskom het intussen in ŉ bulletin wat Maandag aan sy werknemers gestuur is, gesê daar is ŉ groot risiko dat beurtkrag Donderdag en Vrydag sal voorkom. Volgens die kennisgewing sal die verwagte elektrisiteitsvraag Woensdagaand tydens spitstyd 30 431MW wees terwyl die kragvoorsiener na verwagting slegs 29 784MW se kapasiteit sal hê. Die elektrisiteitsvraag vir Donderdagaand tydens spitstyd word geraam op 30 810MW terwyl die kragvoorsiener na verwagting slegs 29 172MW se kapasiteit sal hê. Volgens die bulletin sal die verwagte elektrisiteitsvraag Vrydagaand tydens spitstyd 28 948MW wees terwyl die kragvoorsiener na verwagting 29 172MW se kapasiteit sal hê. Eskom het Dinsdag weer ŉ kennisgewing aan sy werknemers gestuur waarin daar gesê word dat daar ŉ moontlikheid is vir beurtkrag Dinsdag en Woensdag en dat dié moontlikheid meer waarskynlik is vir Donderdag en Vrydag.